Ir-Regolament tal-Kummissijoni (KE) Nru 2626/95
ta’ l-10 ta’ Novembru 1995
li jemenda r-Regolament (KEE) Nru 1014/90 li jistabbilixxi regoli ta’ implimentazzjoni dettaljati dwar id-definizzjoni, id-deskrizzjoni u l-preżentazzjoni ta’ xorb alkoħoliku
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1576/89 tad-29 ta’ Mejju 1989 li jistabbilixxi regoli ġenerali ta’ definizzjoni, deskrizzjoni u preżentazzjoni ta’ xorb alkoħoliku [1], kif emendat l-aħħar mill-Att ta’ Adeżjoni ta’ l-Awstrija, il-Finlandja, u b’mod partikolari l-Artikoli 1(4)(i) (1) (b) u 15 tagħhom,
Billi l-Artikolu 6 tar-Regolament tal-Kummissjoni (KEE) Nru 1014/90 ta’ l-24 ta’ April 1990 li jistabbilixxi regoli ta’ implimentazzjoni dettaljati dwar id-definizzjoni, id-deskrizzjoni u l-preżentazzjoni ta’ xorb alkoħoliku [2], kif emendat ta’ l-aħħar mir-Regolament (KE) Nru 1712/95 [3], għolla l-kontenut massimu ta’l-alkoħol tal-metilina ta’ ċertu xorb alkoħoliku tal-frott għal 1500 grammi għal kull ettolitru ta’ alkoħol ta’ 100 % volum, soġġett għal evalwazzjoni ta’ l-applikazzjoni ta’ din id-dispożizzjoni mill-Kummissjoni fuq il-bażi ta’ studju fil-fond fuq jekk il-massimu tal-kontenut ta’ l-alkoħol tal-metilina jistax jitnaqqas;
Billi l-istudju li sar mill-Kummissjoni juri illi huwa possibli li jitnaqqas il-kontenut massimu ta’ l-alkoħol tal-metilina għal livelli simili għal dawk stabbiliti għax-xorb alkoħoliku tal-frott fir-Regolament (KEE) Nru 1576/89, għalkemm dan it-tnaqqis huwa diffiċli, b’mod partikolari għad-distilleriji żgħar li m’għandhomx risorsi tekniċi u finanzjarji adegwati biex jikkonformaw malajr ma’ limitu massimu iffissat fuq livell iżjed baxx; billi jkun tajjeb li għal raġunijiet ta’ saħħa jitnaqqas il-kontenut ta’ l-alkoħol tal-metilina tax-xorb alkoħoliku tal-frott kollha sa l-inqas livelli possibbli; billi qiegħed għalhekk jiġi propost li jiġi introdott bil-mod u f’diversi stadji limitu massimu ġdid għall-kontenut ta’ l-alkoħol tal-metilina tax-xorb alkoħoliku tal-frott elenkati fl-Artikolu 6 tar-Regolament (KEE) Nru 1014/90;
Billi huma miżuri transitorji sabiex ikun jista’ jseħħ il-bejgħ ta’ prodotti mpoġġija fil-fliexken qabel id-dħul fis-seħħ tal-kontenut massimu ġdid ta’ l-alkoħol tal-metilina;
Billi l-miżuri stabbiliti f’dan ir-Regolament huma skond l-opinjoni tal-Kumitat ta’ Implimentazzjoni għax-Xorb Alkoħoliku,
ADOTTAT DAN IR-REGOLAMENT:
L-Artikolu 1
L-Artikolu 6 tar-Regolament (KE) Nru 1014/90 huwa emendat kif ġej:
1. 1. Il-paragrafu 2 huwa mibdul b’dan li ġej:
"2. Il-kontenut massimu ta’ l-alkoħol tal-metilina tax-xorb alkoħoliku tal-frott imnissel mill-frott elenkat fil-paragrafu 1 għandu jkun:
- 1350 gramma għal kull ettolitru ta’ alkoħol ta’ 100 % volum, mill-1 ta’ Jannar 1998, u
- 1200 gramma għal kull ettolitru ta’ alkoħol ta’ 100 % volum mill-1 ta’ Jannar 2000, bl-eċċezzjoni ta’ dak mnissel mill-lanġas Williams (Pyrus communis Williams)."
2. 2. Il-paragrafu 3 li ġej huwa miżjud:
"3. Il-prodotti tal-Komunità u dawk importati msemmija fil-paragrafu1, mpoġġija fil-fliexken, skond il-każ, qabel l-1 ta’ Jannar 1998 jew l-1 ta’ Jannar 2000, li jkunu konformi mar-regoli dwar il-kontenut ta’ l-alkoħol tal-metilina fis-seħħ qabel dawk id-dati jistgħu jinżammu għall-bejgħ, jiġu rilaxxati fiċ-ċirkolazzjoni u jiġu esportati."
L-Artikolu 2
Dan ir-Regolament għandu jidħol fis-seħħ fis-seba’ jum wara li jiġi ppublikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel,fl-10 ta’ Novembru 1995.